ועדת הכלכלה, כנסת 17, פרוטוקול מספר 194, 2007-02-19 11:00

משה כחלון: בוקר טוב, אני מתכבד לפתוח את הישיבה.

משה כחלון: ב-28 בינואר הנושא אושר בנשיאות הכנסת לדיון מהיר, והועבר אלינו לדיון.

משה כחלון: חברת הכנסת תירוש, בבקשה.

רונית תירוש: תודה לאדוני היושב ראש, תודה למנהלת הוועדה.

רונית תירוש: ראשית, אני מתנצלת על האיחור.

רונית תירוש: קיבלנו אצל יושבת ראש הכנסת את נציגות ספורט הנכים האולימפיים, וכיו"ר שדולת הספורט, וגם יזמתי שם את הפגישה, סדר הזמנים השתבש, ואני גם אמורה להיות ב-11:30 בדיון בוועדת החוקה, חוק ומשפט על הצעת חוק שלי, אז אני מרגישה אי נוחות, אך אומר את הדברים בקצרה.

רונית תירוש: הנושא שעולה היום חשוב מאוד מהטעמים הבאים; אנו מקבלים, מי מאתנו שעושה עברות תנועה ומקבל דוח, לא מודע לנקודות שהוא צובר בגין העברות.

רונית תירוש: חמור מכך, בעיניי, הוא גם לא מודע לנקודות המצטברות בגין כל העברות שצבר במהלך השנים, בעיקר כששיטת הניקוד השתנתה בינואר 2003 והיא הרבה יותר מורכבת ויש לה התיישנות מסוימת, וקשה לאדם מן השורה לשקלל.

רונית תירוש: מסתבר שיש אתר של משרד התחבורה שאפשר שם להיכנס עם קוד ולקבל מידע על השיטה וגם אפשר לטלפן למוקד שגם שם ניתן לקבל מידע, אך לא מידע במקום – משאירים פרטים ושולחים לך את הממצאים הביתה.

רונית תירוש: חשבתי שנכון להיצמד לתיקון בחקיקה שהיה באוגוסט 2005 כאשר הרחיבו את מסגרת התיקון לפקודת התעבורה, זו של 2004, ונאמר שם שנהג שמקבל דוח, על דוח התנועה יצוין מספר הנקודות הנלוות לעברה.

רונית תירוש: במקרה הטוב אתה מקבל, כמה נקודות שווה העברה הספציפית ואין לך מידע לגבי כל הנקודות, ובאיזה יום בהיר אתה מקבל מכתב, שצריך להגיע לקורס נהיגה מונעת.

רונית תירוש: יש חוק שאולי יש מקום להרחיבו אלא אם תאמרו שמשרד התחבורה יכול להתקין תקנות כאלה שמחייבות את המשטרה להעביר מידע בתדירות של אחת לשנה או ככל שזה יישמע הגיוני אוטומטית לכל אדם שצבר.

רונית תירוש: עבריין התנועה לא יודע מה מצבו, וזה מצב לא תקין.

משה כחלון: תודה.

משה כחלון: לקראת הדיון ביקשנו מהממ"מ לקיים בדיקה בנושא.

משה כחלון: היו רק 100 נשאלים, זה מדגם לא מייצג אך רומז על משהו.

משה כחלון: 27% לא יודעים כמה נקודות יש להם, 59% יודעים שאין להם נקודות, 10% יודעים שיש להם נקודות ויודעים כמה, 4% יודעים שיש להם נקודות ולא יודעים כמה.

משה כחלון: 57% לא קיבלו הודעה, 21% קיבלו הודעה, 7% קיבלו דוח ודרך זה ידעו.

משה כחלון: השאר לא השיבו לשאלות.

לאה ורון: למעלה ממחצית הנהגים בישראל לא קיבלו הודעה על הנקודות שלהם.

משה כחלון: ההיגיון של הנקודות הוא אלמנט הרתעתי.

משה כחלון: זה שאדם לא יודע כל בוקר לפני שמניע את האוטו שעל צווארו יש כך וכך נקודות, זה מצב לא נכון.

רונית תירוש: אחרי 12 נקודות עושים קורס נהיגה מונעת, אך הנקודות הללו לא נמחקות.

רונית תירוש: הן כן נמחקות אחרי איזושהי תקופה – זה לא ברור.

חוה ראובני: לגבי ציון נקודות בדוח, התיקון בחוק: נמסרה לאדם הודעת תשלום קנס בשל עברת תעבורה, יצוין בטופס ההודעה על הדוח מספר הנקודות שיירשמו לחובתו של אותו אדם, אם יורשע בעברה, דהיינו השוטר על הדוח אמור לציין את מספר הנקודות של הדוח הספציפי הזה.

אבשלום וילן: זה לא מופיע על העברות, בתור מי שמקבל די הרבה על עברות מהירות, לצערי.

חוה ראובני: המהירויות החריגות הנמוכות – אין עליהן ניקוד.

אבשלום וילן: אתם גם לא מסודרים.

אבשלום וילן: הסתבר לי שלא קיבלתי רשיון נהיגה, כי קנס ששילמתי לפני חצי שנה לא נכנס למחשב.

אבשלום וילן: גם כששחררו, הרשיון לא הגיע.

אבשלום וילן: שאלתי למה, ואמרו: המיקוד שלך לא מדויק.

אבשלום וילן: אמרתי: המיקוד השתנה לפני עשר שנים.

אבשלום וילן: אמרו לי: לא, תשלח פקס, וכמה אנרגיה השקענו בזה.

אבשלום וילן: אז אם מיקוד לא משנים, נקודות להודיע?

אבשלום וילן: זה אל"ף-בי"ת, שאתה חייב לדעת כמה נקודות יש לך, אם לשלוח אותך לקורס נהיגה מונעת – להודיע לך.

אבשלום וילן: אני שנתיים רודף אחריכם, כדי לדעת כמה נקודות יש לי.

אבשלום וילן: ארבעים דקות חיכיתי על הקו שלכם.

לאה ורון: אני פניתי ב-3.1.07 ועד היום לא קיבלתי מענה.

אבשלום וילן: המערכת לא מתפקדת.

חנן אהרון: לטעון משני מקרים שלכם שהמערכת לא מתפקדת – זה לא נכון.

לאה ורון: כשהצעתם לוועדה את שיטת הניקוד החדשה, הטענה הכי חזקה היתה שמדובר בחינוך של הציבור.

לאה ורון: איך הציבור יוצא מחונך מהשיטה החדשה אם הוא אינו מכיר אותה?

לאה ורון: לא ניתן פרסום לכך, אנשים לא יודעים על השיטה.

חוה ראובני: לגבי ציון הנקודות, כשהחוק נכנס לתוקף המשטרה לא היתה מסוגלת להפיק את זה על גבי הדוחות.

חוה ראובני: במקום זה צוין מספר של מענה קולי, שבו אפשר היה לקבל תשובה.

אבשלום וילן: ניסית את זה?

רון לוינגר: ניסינו כאן בוועדה, זה הלך מצוין.

אבשלום וילן: שיעשו שיעורי בית, שיסדרו את המערכות.

אבשלום וילן: הטכניקה שלהם, המחשבים שלהם לא עובדים.

חוה ראובני: מה שאני יודעת, המשטרה מזה כמה חודשים, הדוחות על העברות שיש בצדן ניקוד, ויש רק 70 עברות כאלה, לכן יש דוחות בלי ניקוד, יוצאות עם מספר הנקודות של אותה עברה, כמצוות החוק.

חוה ראובני: כמה נקודות יש לאזרח – הסיבה שאנו עושים את זה בדיליי היא עניין של סודיות ופרטיות.

חוה ראובני: המידע המדובר הוא מן המרשם הפלילי.

חוה ראובני: אנו לא רוצים לשחרר אותו אלא למי שהמידע עליו.

חוה ראובני: אדם לא יכול אפילו להסכים שמישהו אחר יקבל את זה בשמו, לכן אנו חייבים לוודא שהמידע יגיע רק למי שהמידע עליו.

חוה ראובני: ניסינו לחשוב על כל מיני דרכים שיזהו את האדם וכך יקבל על המקום פלט אצלו בבית דרך המחשב.

חוה ראובני: ניסינו, לא מצאנו שילוב של פרטים שבו נהיה במצב שלא יכול כל העולם לברר אחד על השני.

חוה ראובני: אני לא רוצה שמעסיקים יבררו לגבי הנקודות של המועסקים שלהם.

חוה ראובני: יכול להיות שאם הם מועסקים בנהיגה, יש לזה הצדקה, אך אז יש להסדיר את זה בחוק.

אבשלום וילן: זה סוד?

חוה ראובני: זה מידע של המרשם הפלילי.

חוה ראובני: לכן אמרנו: תזדהה, נשלח הביתה, ואנו שולחים הביתה.

יעקב כהן: למה השוטר לא כותב לו על העברה?

חוה ראובני: הוא כותב.

יעקב כהן: הנה דוח, ואין עליו ציון.

אבשלום וילן: אני מציע לקחת טלפון, לנסות להתקשר למוקד.

חנן אהרון: תתקשר *5678, ואם לא עונים לך אחרי עשר שניות, אז כל מה שאמרת נכון.

לאה ורון: הטענה היתה שהם לא שולחים לציבור מידע על הנקודות.

חנן אהרון: הוא אמר שלא עונים ארבעים דקות.

יעקב כהן: בדוח הזה לא כתוב סעיף של מספר נקודות.

יעקב כהן: לשוטר אין איפה לכתוב את זה.

רון לוינגר: הפנקס פה ישן.

משה כחלון: למה אתם לא שולחים לאנשים הביתה?

חנן אהרון: היום אזרח בישראל שרוצה לדעת מספר נקודות מחייג *5678.

משה כחלון: הדבר הנכון ביותר, שאדם יקבל מכתב הביתה.

חנן אהרון: אחרי 4 נקודות בשיטה הישנה שלחנו לאדם הביתה מכתב, כתבנו: יש לך 4 נקודות, בעוד שתי נקודות תצטרך קורס נהיגה מונעת.

חנן אהרון: עד שהמכתב היה מגיע הוא היה מגיע ל-15.

לאה ורון: זאת העילה לא לשלוח לאזרחים מכתבים?

חנן אהרון: יש גם אתר אינטרנט, אפשר להיכנס אליו.

חנן אהרון: אם נהג עבר את ה-12, מקבלים מכתב לעשות קורס נהיגה מונעת.

חנן אהרון: ב-24 נקודות ומעלה, אנו שולחים מכתב:

חנן אהרון: ב-36 נקודות יש לך פסילה של שלושה חודשים.

משה כחלון: בנהיגה מונעת לא נמחקות הנקודות?

חנן אהרון: לא.

חנן אהרון: אם לא עבר בשנתיים את ה-24 נקודות, אוטומטית העברות נמחקות.

חוה ראובני: שולחים מכתב בתחנות שיש להן משמעות.

חנן אהרון: יש 20 אלף נהגים שפסלנו את רשיונם על פי שיטת ניקוד, אבל לא מעניין אותם, הם נוהגים בלי רשיון.

חנן אהרון: 13 אלף מתוכם הפקידו, יש עוד 9,000 שזימנו אותם במסירה אישית בדואר רשום.

חנן אהרון: הנהג הזה בכלל לא בא להפקיד את הרשיון.

חנן אהרון: אני מודיע לו שהוא פסול שלושה חודשים, ולא מעניין אותו.

אבשלום וילן: היה אצלי מישהו לפני שבוע שהראה למשטרת ישראל צ'יפ קטן באוטו שבו אתה יכול לדעת בכל רגע נתון בכל מוקד של משטרה אם רכב שאין לו ביטוח ולנהג בו אין רשיון נמצא על הכביש.

אבשלום וילן: שלחתי אותו לגלעד ארדן, הוא אומר שדיבר אתכם ואף אחד לא התייחס.

אבשלום וילן: הצ'יפ הזה עולה פרוטות, מקימים מרכז בקרה אחד, וזה עניין טכנולוגי.

חוה ראובני: איך אתה יודע מי הנהג?

אבשלום וילן: כמו קוד למפתח.

חנן אהרון: יש 120 אלף זימונים לקורס נהיגה מונעת.

חנן אהרון: עשינו הפרטה, הוצאנו שלוש מכללות חדשות שיצאו לשוק, בשנה האחרונה אנו אתם בדיונים, ובכל דיון הם בוכים לנו: השקענו 75 מכללות- -

לאה ורון: 120 אלף לאיזו תקופה?

חנן אהרון: אני מדבר על 120 אלף שהוצאנו בשנה שעברה ועוד 80 אלף רענון.

חנן אהרון: בכל דיון אתם הם טוענים שלא עמדנו במכרז, ואף אחד לא מגיע אליהם לקורסים.

חנן אהרון: הוצאנו עכשיו הודעות פסילה, כלומר אני תוך 90 יום שולח את המכתב:

חנן אהרון: אתה לא מגיע לעשות קורס, הרשיון שלך פסול.

חנן אהרון: וראה זה פלא, פתאום הם לא עומדים בלחץ, הם רוצים להגדיל את הכיתות.

אבשלום וילן: למה הקורס 12 שעות?

חנן אהרון: השנה ביטלו קורסים – אף אחד לא בא, ופתאום הם באים.

חנן אהרון: איפה הם היו?

חנן אהרון: הם הרי קיבלו דואר רשום.

לאה ורון: יש משהו לקוי בשיטה אם אתה אומר ש-120 אלף זימונים יצאו והקורסים לא התקיימו.

חוה ראובני: זו תרבות שהכלב ימות, הפריץ ימות.

מיטל בשרי: המידע הזה צריך להיות נגיש וזמין לכולם כל הזמן.

משה כחלון: למה לא לומר לו ב-8 נקודות: בעוד 4 נקודות אתה תלך לנהיגה מונעת?

חנן אהרון: להודיע ל-450 אלף בצורה שוטפת שיש לו עוד ארבע נקודות – זה המון כסף, ומתקשרים בעקבות זה המון אנשים.

חנן אהרון: התועלת המעשית שתצמח מזה שואפת לאפס.

חנן אהרון: אני שולח ב-12, לא ראיתי שזה מנע ממישהו להגיע ל-24.

משה כחלון: לא מצאתי את ההיגיון ב-12.

משה כחלון: נתת לי תשובות טכניות.

משה כחלון: היום הבן שלי, בן 21, עם שנה וחצי רשיון, יגידו לו שיש לו 4 נקודות, זה מאוד ירתיע אותו.

משה כחלון: למה לא לעצור את זה בשלבים הרבה יותר מוקדמים?

חוה ראובני: יש היגיון בתחנות שבהן אנו שולחים, אלה התחנות הסטטוטוריות, שבהן יש אמצעי טיפול.

לאה ורון: לכאורה יכול היושב ראש לשמוע מדבריך שאם ישלחו לנהג שיש לו 4 נקודות, זה לא סטטוטורי?

חוה ראובני: אנו שולחים בשלבים שבהם יש תוצאה משפטית חוקית למספר הנקודות.

חוה ראובני: ב-12 נקודות יש אמצעי תיקון וגם ב-24, בשלבים אלה אנו שולחים הודעות.

חוה ראובני: לגבי מה שאתה מציע, זה יכול גם לעבוד הפוך, שאנשים יגידו: יש לי רק ארבע נקודות?

חוה ראובני: אז זה שטויות.

חנן אהרון: אני מוכן לאמץ, על גבי רשיונות הנהיגה, כפי שעכשיו אני הולך לפרסם על גבי רשיונות הנהיגה לכל אזרח שיקבל הביתה את הסיפור של התקינה האירופאית, שיבין מה זה – אני מוכן לעשות את זה שוב, לשלוח על גבי רשיונות את תמצית השיטה, שכל נהג במדינת ישראל יקבל את רשיון הנהיגה, מאחור יהיה כתוב לו מהי שיטת הניקוד.

יעקב כהן: בניגוד לעיתונות, אני מאוד מעריך אתכם.

יעקב כהן: היהודי שקיבל השבוע דוח לא יודע כמה נקודות יש לו, וזה דבר מינימלי.

יעקב כהן: צריך להיות בראש מעייננו, איך אנו עוצרים את המגפה של תאונות הדרכים.

יעקב כהן: צריך להחליט מה העיקר ומה הטפל.

יעקב כהן: עיקר התאונות זה אנשים שנוסעים שיכורים, מהירות מופרזת, בזה יש להתמקד.

יעקב כהן: מה קרה אם יושב ברכב גדול עוד אחד יותר, מה ההיגיון ברק ארבעה נוסעים, ואם מושיבים עוד ילד בן שנתיים, ויש לו מקום, למה זה יכול לגרום?

יעקב כהן: השיכורים עושים תאונות דרכים, אלה שנוסעים במהירות מופרזת.

רון לוינגר: לגבי הדוחות, היתה תקופת התארגנות.

רון לוינגר: אושר למשטרה להתארגן ולהדפיס דוחות חדשים.

רון לוינגר: ברובם יש הנקודות.

יעקב כהן: אפשר לפקסס לנו, איך זה נראה?

רון לוינגר: כן.

רון לוינגר: השוטר, אין לו מידע לגבי הצטברות הנקודות.

רון לוינגר: מי שמנהל את שיטת הניקוד זה משרד התחבורה.

רון לוינגר: חייבו אותנו לתת לאזרח את המידע על העברה הספציפית הזו.

רון לוינגר: הנקודות נרשמות לחובתו רק אם הוא מורשע בעברה.

רון לוינגר: יכולים לעבור חודשים ארוכים מרגע שקיבל את הדוח עד הרשעה.

רון לוינגר: אנו מתמקדים בעברות איכות, אנו ממוקדים, אלה ההנחיות שהשוטרים מקבלים.

רון לוינגר: האכיפה צריכה להיות איכותית.

רון לוינגר: ילד שיושב לא חגור- -

יעקב כהן: אם יש מקום, מה הבעיה להושיב עוד מישהו?

רון לוינגר: אם אין לו חגורה, זה לא אפשרי.

יעקב כהן: אם יש מקום ליד הספסל, למה אסור להושיב עוד?

חנן אהרון: ילד שלא חגור בחגורת בטיחות- -

יעקב כהן: נעשה לו עוד חגורה.

חוה ראובני: ברכב פרטי מותר להושיב נוסעים כמה שנכנסים בישיבה על הספסל, לא אחד על גבי השני.

חוה ראובני: ילד עד גיל 8 חייב מושב מיוחד.

משה כחלון: הטענה של חברת הכנסת תירוש נכונה, לדעתי.

משה כחלון: גם אם קיים מידע שוטף, התחנות הסטטוטוריות שדיברת עליהן לא מספיקות, לדעתי, אך איני רוצה כרגע להוציא מסקנות של הוועדה שיחייבו אתכם.

משה כחלון: למכתבים הביתה – תכתבו את זה בצבע אדום, זה כן משפיע ומחנך, ואני מניח שתסכימו אתי שאם תימנע אפילו תאונת דרכים אחת בעקבות המכתב שלכם, יצאנו נשכרים.

משה כחלון: אני לא רוצה להוציא מסקנות כעת, נקיים דיון נוסף, בינתיים תבדקו אצלכם.

משה כחלון: אם תשכנעו אותנו שבבדיקות שעשיתם זה לא ישפיע, יכול להיות שאשתכנע.

משה כחלון: יכול להיות גם שצריך מעין סיכום שנתי, כמה נקודות יש, וזה יישלח לאדם.

משה כחלון: זה אולי יגרום לעבודה מרובה אך זה יכול להציל חיי אדם.

משה כחלון: אני מבקש לבדוק את זה, נקיים דיון נוסף כדי להגיע למסקנות.

משה כחלון: תודה רבה, הישיבה נעולה.